OBH 3555/1996.
Az állampolgári jogok országgyűlési biztosának jelentése
Ügyintéző Zsiga Jánosné

Az eljárás megindítása

A szabadságvesztés büntetését töltő R. J. beadványában a Váci Büntetés-végrehajtási Intézetben ápolóként dolgozó D. B. által történt bántalmazása, majd az ezt követően a büntetés végrehajtása során őt ért különböző hátrányok, köztük a "különösen veszélyessé" minősítése miatt emelt panaszt.

A megállapított tényállás

R. J. az emberölés bűntette és más bűncselekmények miatt összbüntetésként kiszabott 14 évi fegyház büntetését (1988. november 16-tól való beszámítással) különböző büntetés-végrehajtási intézetekben, köztük 1990. június 6-tól 1993. október 31. napjáig a Váci Fegyház és Börtönben töltötte. A büntetése kitöltése során megvalósított fegyelmi vétségei miatt 1992. november 23-án "különösen veszélyes" fogvatartottá minősítették.

A vizsgálat megállapításai

1./ Az IM Büntetés-végrehajtás Országos Parancsnoka által megkeresésünkre megküldött büntetés-végrehajtási iratok tartalmából kitűnően a Váci Büntetés-végrehajtási Intézet a négy különböző alapítélettel, visszaesőként összbüntetésként 14 évi fegyházbüntetésre ítélt R. J-et sorozatos verekedései, agresszív, közveszélyes magatartása miatt, a Biztonsági Szabályzat 23 §-a alapján nyilvánította. "különösen veszélyes" fogvatartottá.
A Sátoraljaújhelyi Fegyház és Börtönben 1995. november 2. napján készített összefoglaló nevelői vélemény szerint az ott 1993. október 31. napjától büntetését töltő R. J. magatartásával mind itt, mind pedig az előző bv. intézetekben sok probléma volt; így verekedésért 10 esetben, elítélttárs bántalmazásáért 3 alkalommal, míg egyéb fegyelmi vétségért 5 ízben kellett felelősségre vonni.
Mindezek alapján a panaszos által az említett minősítéssel kapcsolatban sérelmezettekkel alkotmányos visszásságról nem lehet szó, minthogy ezen minősítés alkalmazására a fentebbi tények következményeként a Biztonsági Szabályzat hivatkozott rendelkezéséhez képest megalapozottan került sor.

2./ A Váci Büntetés-végrehajtási Intézetben 1993. szeptember 2-án D. B. ápoló bántalmazása miatt R. J. feljelentése alapján a Váci Városi Bíróságnál 8.668/1993. szám alatt nevezett bv. dolgozó ellen könnyű testi sértés vétsége miatt büntető eljárás indult. Az ügyben legutóbbi tárgyalás 1996. június 27. napjára volt kitűzve, amelynek eredménye még nem ismert.
Az OB. tv. 29. §-a (1) bekezdése f./ pontjában foglaltakhoz képest az állampolgári jogok országgyűlési biztosának a törvényben biztosított vizsgálati jogköre nem terjedhet ki bírósági ügyek felülvizsgálatára, sem folyamatukban, sem a jogerejük beálltát követően. Ekként a szóbanlévő üggyel kapcsolatban sérelmezettekkel hatáskör hiányában nem tudunk foglalkozni.

Budapest, 1996. július 22.

Gönczöl Katalin